**Liikunnan lukiodiplomi / Erityisosaamisnäytön arviointi**

Erityisosaamisnäytön aihealueen tulee läheisesti liittyä johonkin liikuntamuotoon tai urheilulajiin siten, että opiskelijan henkilökohtainen erityisosaaminen on perustellusti arvioitavissa.

**Erityisosaamisen arvioijia on kaksi.** Lukiodiplomisuoritusta vastaanottavan liikunnanopettajan lisäksi toinen arvioija voi olla opiskelijan valmentaja, kyseisen liikuntamuodon tai urheilulajin asiantuntija tai toinen liikunnanopettaja. Opiskelijan erityisosaamista tulee ensisijaisesti arvioida **aidossa suoritustilanteessa**. Mikäli tämä ei ole mahdollista, voidaan apuna käyttää esimerkiksi videoita. Kumpikin arvioija suorittaa arvioinnin ensin itsenäisesti. Lopullisen erityisosaamisen arvosanan he päättävät yhdessä.

Kriteerit on ilmaistu kolmella tasolla (6, 8 ja 10), välitasot 4 (hylätty), 5 (välttävä), 7 (tyydyttävä) ja 9 (kiitettävä) arvioija soveltaa.

**Arvosanan 10 (erinomainen) kriteerit**

Erityisosaamisen näyttötilanteessa opiskelijan taitotaso on erinomainen ja osoittaa kansallisen tason huippuosaamista. Suorituksesta on nähtävissä liikkeiden helppous, sujuvuus, taloudellisuus, tehokkuus sekä liikkeiden saumaton liittyminen toisiinsa. Opiskelija osaa soveltaa liikesuorituksia tarkoituksenmukaisella tavalla. Opiskelija on aloitteellinen ja pystyy löytämään omaperäisiä ja oikeita ratkaisuja erilaisissa olosuhteissa ja tilanteissa.

Opiskelijalla on runsas ja monipuolinen liikevalikoima ja suorituksessa on vain vähäisiä virheitä.

**Arvosanan 8 (hyvä) kriteerit**

Erityisosaamisen näyttötilanteessa opiskelijan taitotaso on hyvä.

Yksittäiset liikesuoritukset ovat sujuvia, mutta liikkeiden yhdistelyssä ja kyvyssä soveltaa niitä eri tilanteissa on vielä puutteita. Opiskelija hallitsee lajin perustaidot hyvin. Vaativammissa ja vaikeammissa liikesuorituksissa esiintyy puutteellisuuksia tai virheitä.

**Arvosanan 6 (kohtalainen) kriteerit**

Erityisosaamisen näyttötilanteessa opiskelijan tekninen taitotaso on kohtalainen, mutta suoritustavassa on vielä puutteita tai taitotaso on vielä suppea. Opiskelijan perustaidoissa on puutteita ja virheitä, mutta takaa lajin perustasolla turvallisen suorituksen.

Arvioijaa pyydetään toimittamaan sähköpostiin sanna.sirola@kotka.fi seuraavat tiedot:

* Opiskelijan nimi
* Arvioitava laji, aika ja paikka
* Näytön arvosana (4-10) sekä lyhyt kirjallinen luonnehdinta ja perustelu
* Arvioijan nimi ja yhteystieto

**Yhteistyöterveisin,**

Sannaleena Sirola

Karhulan lukion liikunnanopettaja

p. 0408495834